CELEX: 52012DP0078
Language: bg
Date: 2012-03-14 00:00:00
Title: Мандат на специалната комисия по въпросите на организираната престъпност, корупцията и прането на пари Решение на Европейския парламент от 14 март 2012 г. относно създаването, правомощията, числения състав и срока на действие на специалната комисия по организираната престъпност, корупцията и изпирането на пари

31.8.2013   
            
            
               BG
            
            
               Официален вестник на Европейския съюз
            
            
               CE 251/120
            
         Сряда, 14 март 2012 г.Мандат на специалната комисия по въпросите на организираната престъпност, корупцията и прането на пари
   P7_TA(2012)0078
   Решение на Европейския парламент от 14 март 2012 г. относно създаването, правомощията, числения състав и срока на действие на специалната комисия по организираната престъпност, корупцията и изпирането на пари
   2013/C 251 E/26
   
      Европейският парламент,
   
               —
            
            
               като взе предвид Решението на Председателския съвет от 16 февруари 2012 г., с което се предлага създаването на специална комисия по организираната престъпност, корупцията и изпирането на пари и се определят нейните правомощия и числен състав,
            
         
               —
            
            
               като взе предвид своята резолюция от 25 октомври 2011 г. относно организираната престъпност в Европейския съюз (1), в която той изрази своето намерение да създаде специална комисия,
            
         
               —
            
            
               като взе предвид своята резолюция от 15 септември 2011 г. относно усилията на ЕС за борба с корупцията (2),
            
         
               —
            
            
               като взе предвид член 184 от своя правилник,
            
         
               1.
            
            
               Реши да създаде специална комисия по организираната престъпност, корупцията и изпирането на пари, която ще разполага със следните правомощия:
               
                           а)
                        
                        
                           да анализира и оценява обхвата на организираната престъпност, корупцията и изпирането на пари и тяхното въздействие върху Съюза и неговите държави членки, както и да предлага подходящи мерки, за да се предостави възможност на Съюза да предотвратява тези заплахи и да им противодейства, включително на международно, европейско и национално равнище;
                        
                     
                           б)
                        
                        
                           да анализира и оценява настоящото прилагане на законодателството на Съюза в областта на организираната престъпност, корупцията и изпирането на пари, и свързаните с тях политики, за да се гарантира, че правото и политиките на Съюза се основават на факти и се подкрепят от най-добрите налични оценки на заплахата, както и да упражнява мониторинг върху съвместимостта им с основните права съгласно членове 2 и 6 от Договора за Европейския съюз, и по-специално с правата, установени в Хартата на основните права на Европейския съюз, и с принципите, залегнали в основата на външните действия на Съюза, и по-специално с установените в член 21 от Договора принципи;
                        
                     
                           в)
                        
                        
                           да разглежда и осъществява контрол върху прилагането на ролята и дейностите на агенциите на Съюза в областта на вътрешните работи (като Европол, COSI и Евроюст), които работят по въпросите, свързани с организираната престъпност, корупцията и изпирането на пари, и свързаните с тях политики в областта на сигурността;
                        
                     
                           г)
                        
                        
                           да разглежда въпросите, посочени в неговата резолюция от 25 октомври 2011 г. относно организираната престъпност в Европейския съюз, и по-специално параграф 15 от нея (3), както и в неговата резолюция от 15 септември 2011 г. относно усилията на ЕС за борба с корупцията;
                        
                     
                           д)
                        
                        
                           за тази цел да установи необходимите контакти, да извършва посещения и да организира изслушвания с институциите на Европейския съюз и с международните, европейските и националните институции, с националните парламенти и правителства на държавите членки и на трети държави, с представители на научната общност, предприятията и гражданското общество, както и с участниците по места, с организациите на жертвите, с длъжностните лица, участващи в ежедневната борба с организираната престъпност, корупцията и изпирането на пари, като правоприлагащи органи, съдии и магистрати, както и с участниците от гражданското общество, които насърчават култура на законност в трудни области;
                        
                     
         
               2.
            
            
               Реши, предвид факта, че правомощията на постоянните комисии на Парламента, компетентни по въпроси, свързани с приемането, мониторинга и прилагането на законодателството на Съюза в тази област, остават непроменени, че специалната комисия може да дава препоръки относно мерките и инициативите, които трябва да бъдат предприети, в тясно сътрудничество с постоянните комисии;
            
         
               3.
            
            
               Реши, че специалната комисия ще се състои от 45 членове;
            
         
               4.
            
            
               Реши, че срокът на действие на специалната комисия ще бъде 12 месеца, считано от 1 април 2012 г., като този срок може да бъде удължен; реши, че специалната комисия ще представи на Парламента един междинен и един окончателен доклад, съдържащи препоръки за мерките и инициативите, които трябва да бъдат предприети.
            
         
      (1)  Приети текстове, P7_TA(2011)0459.
   
      (2)  Приети текстове, P7_TA(2011)0388.
   
      (3)  Този параграф има следното съдържание: „15. възнамерява да създаде, в срок от три месеца от приемането на настоящата резолюция, специална комисия по въпросите на разпространението на престъпни организации, които извършват трансгранична дейност, в това число организации от мафиотски тип, като една от целите на комисията ще бъде проучването на мащаба на явлението и на поражданите от него в целия ЕС отрицателни социални и икономически последици, включително въпроса за отклоняването на публични средства от страна на престъпни организации и такива от мафиотски тип и проникването им в публичния сектор, както и „заразяването“ на законосъобразната икономика и финансова система, като същевременно друга нейна цел ще бъде идентифицирането на редица законодателни мерки, чрез които тази осезаема и призната заплаха за ЕС и неговите граждани да бъде овладяна; поради това призовава Председателския съвет да представи предложение съгласно член 184 от правилника“.